Steen Nue fra Aalborg opdagede en novemberdag i 2012, at der var blod i hans afføring. Det fik ham til at reagere med det samme. - Jeg var lidt chokeret, og så gik jeg ind og snakkede med min ægtefælle. Og så var vi enige om, at det er til den praktiserende læge omgående, siger Steen Nue. Sådan er det dog langt fra alle nordjyder, der gør. En ny undersøgelse fra Kræftens Bekæmpelse viser, at 38 procent af de adspurgte nordjyder vil vente og se tiden an, før de kontakter deres læge, hvis de oplever symptomer på alvorlig sygdom. - Jeg synes, det er en meget dårlig holdning at have. Hvis man får et symptom, så skal man ringe til sin læge og få undersøgt, hvad det er. Og det skal man gøre omgående, siger Steen Nue. Den opfattelse deler Kræftens Bekæmpelse med Steen Nue. Det kan nemlig få alvorlige konsekvenser ikke at reagere hurtigt på symptomer som uforklarlige blødninger, uventet vægttab eller knuder. - Hvis de alvorlige symptomer er kræft, så betyder tid rigtig meget. Det er vigtigt at få en hurtig diagnose, fordi så udbreder sygdommen sig ikke så meget. Det vil sige, at man måske kan undgå mere omfattende behandling, få færre senfølger og i sidste ende er overlevelsesmulighederne også bedre, jo tidligere man finder ud af, at man er syg, siger overlæge Janne Bigaard fra Kræftens Bekæmpelse. Vil ikke 'være pylrede' Steen Nue fik efter yderligere undersøgelser konstateret tarmkræft og blev opereret mindre end en måned efter, at han havde opdaget det første symptom på sygdommen. I sit behandlingsforløb mødte han andre, der ikke havde reageret lige så resolut som ham. - Jeg lå på stue med en, som havde døjet med det i et halvt år, før han gjorde noget, men han overlevede det. Men jeg lå også på stue med en anden, som ikke havde sagt noget, og han er død, fortæller Steen Nue. Hvert år får omkring 5000 nordjyder konstateret kræft. På landsplan er kræft i gennemsnit årsag til 45 dødsfald hver dag. 19 procent af nordjyderne siger i undersøgelsen fra Kræftens Bekæmpelse, at de afholder sig fra at gå til lægen, hvis de oplever kræftsymptomer, fordi de er nervøse for, hvad lægen vil finde, mens 28 procent ikke tager kontakt til deres praktiserende læge, fordi de ikke har lyst til at 'være pylrede'. - Muligheden for at overleve kræft er blevet forbedret meget de seneste 15 år, så i dag handler det om, at der er meget bedre overlevelsesmuligheder, hvis man kommer hurtigt afsted til lægen. Derfor skal man ikke tænke på, om man er pylret. Man skal heller ikke tænke på at se tiden an, men lade lægen vurdere, om tiden skal ses an, siger Janne Bigaard. Steen Nue er i dag kræftfri, men han lever dog med den følgevirkning af kræftforløbet, at han har et apparat, som han bruger til at tømme sin tarm hver anden dag. Han er glad for, at han hurtigt kom i behandling, så han fortsat er i stand til at leve det liv, han ønsker. - Her i sommerhuset har vi skiftet køkken tre år efter, jeg blev opereret. Vi har skiftet terrasse fem år efter, og jeg har stort set lavet det hele selv. Så rent fysisk er der ikke noget i vejen med mig. Jeg har mit liv. Det er vigtigt, siger han.

Opsummering:
Næsten fire ud af ti nordjyder vil vente og se tiden an, før de går til lægen, hvis de oplever symptomer, der kan være tegn på alvorlig sygdom. Det viser en ny undersøgelse fra Kræftens Bekæmpelse. Men det er vigtigt at reagere hurtigt på kræftsymptomer. Det kan Steen Nue tale med om.